И овде важи напомена да препишете лекцију у свеску. Не шаљете нам слике да сте преписали.

ПРЕЗЕНТ

Погледајте подвучене глаголе у датим реченицама:

1. Радим домаћи и слушам музику.
2. Гледамо филм и једемо кокице.
3. Они трче.

1.Када се дешава радња исказана овим глаголима?

Дешава се у садашњем тренутку (у тренутку говора), па су глаголи у САДАШЊЕМ ВРЕМЕНУ или ПРЕЗЕНТУ.

Сваки глагол у презенту се може мењати по лицима, нпр:

|  |  |  |  |
| --- | --- | --- | --- |
| једнина | | множина | |
| 1.лице | ја пишем | 1.лице | ми пишемо |
| 2.лице | ти пишеш | 2.лице | ви пишете |
| 3.лице | он,она, оно пише | 3.лице | они, оне, она пишу |

Пошто се мења по лицима, ПРЕЗЕНТ ЈЕ ЛИЧАН ГЛАГОЛСКИ ОБЛИК.

Како се гради презент?

Градимо га од презентске основе (она је иста за сва лица) и наставака за презент.

Презентску основу добијамо када од 1. лица множине презента одбијемо наставак –мо:

|  |  |  |
| --- | --- | --- |
| глагол | 1.лице множине презента | презентска основа |
| певати | певамо | пева- |
| јести | једемо | једе- |
| ићи | идемо | иде- |

Наставци за презент:

|  |  |  |  |
| --- | --- | --- | --- |
| једнина | | множина | |
| 1.лице | - м | 1.лице | -мо |
| 2.лице | - ш | 2.лице | -те |
| 3.лице | нема наставка (пише се само презентска основа) | 3.лице | -у, ју, -е |

Презент имају и помоћни глаголи (јесам, бити и хтети). Те облике имате у Граматици, табеле на 64. страни. Потребно је то да се научи.

Прочитати лекцију Презент у Граматици, стр. 62-65.

Урадити задатке у Граматици на тим странама (задаци: 1, 2, 3,4).

Урадити задатке у Радној свесци, страна 50-52 (задаци: 16, 17, 18, 19, 20, 21, 22, 23, 24, 25, 26).

Урађене задатке слати у нашу гугл учионицу до петка 10. 4. 2020. године у 21 час.